Tisztelt Lakosság!

2020. január 22-től **módosultak a szabadtéri égetés szabályai**, mely módosulás a külterületen végzett irányított égetésre vonatkozik.

A külterületi ingatlan tulajdonosa legfeljebb 10 ha egybefüggő területen irányított égetést végezhet, melyet a megkezdése előtt 5 nappal az illetékes hivatásos katasztrófavédelmi szerv területi szervéhez (Bács-Kiskun Megyei Katasztrófavédelmi Igazgatóság, Kecskemét, Deák Ferenc tér 3.) írásban be kell jelenteni.

A belterületre vonatkozó égetési szabályok nem változtak, a helyi rendelet lehetőséget biztosít arra, hogy az avart és kerti hulladékot – amennyiben annak komposztálása nem megoldható - munkaszüneti napok kivételével - 15.00 és 20.00 óra között elégetésre kerüljön. Az avar égetést a vegetáció megindulása előtt márciusban, és beállása után októberben - munkaszüneti napok kivételével - lehet végezni. Tilos az égetés erős szél esetén, illetve párás, ködös, esős időben. Avar és kerti hulladék nyílttéri égetésekor megfelelő oltó anyagoknak és eszközöknek rendelkezésre kell állnia. A kerti hulladék eltüzelésére közterületet igénybe venni tilos. Az égetendő kerti hulladék nem tartalmazhat más kommunális, illetve ipari eredetű hulladékot. A szabadban tüzet gyújtani, tüzelőberendezést használni csak úgy lehet, hogy az a környezetére tűz- vagy robbanásveszélyt ne jelentsen. A szabadban tüzet őrizetlenül hagyni nem szabad, veszély esetén, vagy ha arra szükség nincs, a tüzet azonnal el kell oltani. A tüzelés színhelyén olyan eszközöket és felszereléseket kell készenlétbe helyezni, amelyekkel a tűz terjedése megakadályozható, illetőleg a tűz eloltható. A hatóságilag elrendelt általános tűzgyújtási tilalom alatt tilos az avar és a kerti hulladék nyílttéri égetése.

**Felhívom az ingatlan tulajdonosok figyelmét, hogy**

* **Szabálytalan égetés esetén a tevékenységet végző részére tűzvédelmi bírság szabható ki!**
* **Az ingatlan területek művelési ág szerinti megfelelő gondozása, elszáradt növényzettől történő mentesítése az ingatlan tulajdonos feladata és kötelezettsége, melynek elmulasztása szintén bírságot von maga után!**

Némethné Nagy Nóra

jegyző